**Štefan Peciar** (\* 15. október 1912, Nedanovce – † 24. január 1989, Bratislava) bol slovenský jazykovedec. Venoval sa najmä fonetike a fonológii, lexikológii a lexikografii, preslávil sa hlavne jeho 6-zväzkovou prácou na *Slovníku Slovenského jazyka*, ktorý vznikol pod jeho vedením. Taktiež treba pripomenúť aj jeho práce v oblastiach štylistiky a kultúry slovenského jazyka. Ďalšie významné dielo vypracované pod jeho vedením z oblasti pravopisu boli aj *Pravidlá slovenského pravopisu* – od pôvodnej verzie z roku 1953 viedol aj ďalších 10 vydaní v rokoch 1954 – 1971. Na konci jeho kariéry sa taktiež venoval stavbe spisovnej slovenčiny a problematike jazykových vzťahov, najmä vzťahu češtiny a slovenčiny.

Životopis
---------

Štefan Peciar sa narodil 15.októbra 1912 v Nedanovciach (vtedy okres Topoľčany, dnes okres Partizánske). Študoval v rokoch 1932 – 1937 na Filozofickej fakulte Karlovej univerzity v Prahe na odboroch slavistika, germanistika a fonetika. V roku 1938 získal titul PhDr. a v roku 1964 titul CSc. Vo svojich skorých rokoch pracovného života pôsobil ako pedagóg na viacerých školách v Prahe. V rokoch 1938 – 1939 pôsobil na gymnáziu v Prahe ako profesor, a ďalej v rokoch 1939 – 1940 na Obchodnej škole v Prahe. V roku 1941 sa stal riaditeľom redakcie vedeckých časopisov Slovenskej učenej spoločnosti v Bratislave až do roku 1943. V rokoch 1943 – 1947 bol vedeckým redaktorom Slovenskej akadémie vied a umení už od jej založenia, odkiaľ sa dostal do pozície vedúceho Prezídia Slovenskej akadémie vied a umení v Bratislave. V rokoch 1947 – 1949 pôsobil na Kráľovskej univerzite v Lunde ako lektor českého a slovenského jazyka. Od roku 1949 sa stal jedným z pracovníkov Jazykovedného ústavu Ľudovíta Štúra Slovenskej Akadémie Vied, kde pôsobil ako vedecký pracovník, neskôr ako samostatný vedecký pracovník, vedúci vedecký pracovník a konzultant. V rokoch 1950 – 1965 sa stal riaditeľom ústavu a zároveň predsedom Pravopisnej komisie. Prvých 5 rokov riaditeľstva bol tiež predseda Ortoepickej komisie. V rokoch 1966 – 1974 sa stal členom Vedeckého kolégia jazykovedy SAV. V rokoch 1975 – 1982 sa stal členom Vedeckého kolégia SAV pre jazykovedu a vedy o literatúre a umení. Od roku 1971 bol predsedom Transliteračnej komisie pri Československom komitéte slavistov. Od roku 1973 bol predseda Lexikologicko-lexikografickej komisie pri Medzinárodnom komitéte slavistov a v rokoch 1976 – 1980 predseda Slovenskej jazykovednej spoločnosti.

K jazykovej ideológií bol Štefan Peciar známy tým, že sa značne prikláňal k podobnosti slovenského a českého jazyka, za čo bol často aj kritizovaný.

Pracovný život
--------------

| Rok | Pracovná pozícia |
| --- | --- |
| 1938 – 1939 | profesor na gymnáziu v Prahe |
| 1939 – 1940 | profesor na obchodnej škole v Prahe |
| 1943 – 1947 | redaktor Slovenskej akadémie vied a umení v Bratislave |
| 1949 – 1952 | pracovník Jazykovedného ústavu Slovenskej akadémie vied a umení v Bratislave |
| 1952 – 1953 | pracovník Ústavu slovenského jazyka SAVU |
| 1953 – 1966 | pracovník Ústavu slovenského jazyka Slovenskej akadémie vied v Bratislave |
| 1967 – 1981 | vedecký pracovník, samostatný vedecký pracovník, vedúci vedecký pracovník Jazykovedného ústavu Ľudovíta Štúra SAV v Bratislave |
| 1981 – 1985 | vedecký pracovník konzultant JÚĽŠ SAV v Bratislave |
| 1981 – †1989 | dôchodok |

Ocenenia
--------

| Rok | Ocenenie |
| --- | --- |
| 1972 | Vyznamenanie Za zásluhy o výstavbu |
| 1977 | Zlatá čestná plaketa Ľudovíta Štúra za zásluhy v spoločenských vedách |
| 1982 | Strieborná čestná plaketa ČSAV Josefa Dobrovského za zásluhy v spoločenských vedách |

*Tento zoznam nie je kompletný.*

Referencie
----------

1. 1 2  DVONČ, Ladislav. *Štefan Peciar* [online]. [Cit. 2024-02-01]. Dostupné online.
2. ↑  MICHALČÍKOVÁ, Hana. *Jazykovedec Štefan Peciar sa narodil pred 103 rokmi* [online]. 10-16-2015, [cit. 2024-02-01]. Dostupné online.
3. ↑  ODREOVIČ, SATINSKÁ, VRÁBĽOVÁ, Slavomír, Lucia, Júlia. *Štefan Peciar a moderná lexikografia : zborník k 100. výročiu narodenia Štefana Peciara*. 1. vyd.. vyd. Bratislava : Veda, 2014. Dostupné online. ISBN 9788022414166. S. 70, 79. Archivované z originálu.

Autoritné údaje: